
    SUTRA ĆEMO PRAVITI ANĐELE U PADU

     

    ustvari, možda i cijelo čovječanstvo

ima slomljeno srce

to izgleda otprilike ovako:

    tijelo mu, na vilama od kandži

uvijek nekako grabi dalje

bitcoin, adrenalin, hijaluron

mišići su koji ne poznaju

ono što si se ti nadao pronaći u meni, i ja u tebi

    ti si to nazvao: mogućnost beskrajne nježnosti

    a opet, srce cijelog čovječanstva je slomljeno

majke su to koje djeca ne posjećuju

očevi koji su izgubili impuls napretka

    ti si tu posve beznačajan

ja sam tu posve nevidljiva, jedni od

    a opet, pao je jedan od bezbroj snjegova

    samoća ove zime ima grimizne kvrgave prste

kojima zavodi plesače u praznini

poni, odbjegao s vrtuljka ukotvljenog ropstva

    i opet, snijeg ne prestaje padati

    milijuni kotača stoje u koloni ka domu

tu je sigurno, ima kave, vina, kruha, interneta i kreveta

sutra ćemo misliti o metastazama

    sutra će prestati padati snijeg

    čežnja, sjeta, nedostajanje i ljubav pitanja su umjetnosti

uz toliku gomilu računa, poreza i obaveza

srce ne bi izdržalo još i weltschmerz

treba piti kolagen, biti redovan platiša opstanka

    a ipak, snijeg je pao i sutra

    i tvoja prošlost postala je budućnost

postao si ja, i ja sam postala kosti

    ustvari, sve je stvar tajminga, da

zato su sve one Wong Kar-waiove žene nesretne

sve one žele da sve bude „kao prije“

sve i jest kao prije

kandže ne mare za škrgut bjeline

što nismo jedni drugima dali, taloži se tankom žicom

na kojoj neprimjetni, otpisani čekamo

padamo i ustupamo mjesto jedan drugome

    sutra ćemo praviti anđele u padu

danas smo slomljeni

  
    NUCLEUS BLUES

  
     

     

    Što je zamišljeno a nije došlo

neka je okruglo i nevidljivo.

Danijel Dragojević, Tapiserija

  
    KAJSIJA

     

    izrastao je nakon dugo godina

oko gole koštice kajsije

mesnato, narančasto i prirodno

bez stida, ne pitajući za kosture

koje sam zamišljala prije spavanja

praveći se da su lelujavi histrioni

lakrdijaši koji će mi odagnati strah

    izgledao je kao Mongolka

slavensko-kosookog porijekla

netko tko bi mi kasnije mogao postati ljubavnik

netko privlačan do mjere da sam unaprijed znala:

ako i poznajem te putanje

za mene će ostati Cordoba, daleka i sama

    ne spavam u lipnju

sazrelu pulpu odvajam od koštica

kao godine od sebe same

    kasnije, u noći njegovog rođendana

prosipam to tijelo uvis kao roj Perzeida

zbog kojih se nitko ne okuplja

i nitko ne gleda

  
    AUTOPORTRETI

     

    sa samo sedam, zamišljao si suicid

bacit ćeš se s trećeg kata

    trideset godina kasnije

s tog istog prozora bacao si opuške

zamišljajući ljubav kao staricu koja je DNK

naslijedila pa prenijela oblacima

    tako si sebi pripisao visine

    još trideset godina kasnije,

zamišljat ćeš kako nemaš ništa

s opomenom koja ti ruje po plućima

jer ne pridaješ važnost

onima koje ostavljaš iza sebe

    zapalit ćeš cigaretu za oči

u koje si ugradio svoj stelarni genom

nikad ih ne pustivši u zviježđe

bi li se uopće tvojim moglo zvati

išta što si stvorio pa napustio?

    kada stigne kraj

na prozorsku dasku sletjet će

zmijokose čuvarice hrama koji napuštaš

    tvoju samoću pamtit će zidovi

koje si odavno presvukao

autoportretima

  
    RAZVODNA KUTIJA

     

    zašto stalno guraš

mokre prste u tu

razvodnu kutiju

preblizak izvoru napona

zbog kojeg imaš

šum na srcu

koje stalno iskače

kao stari osigurač?

    struja, anomalija

fotoalbum, kajanje

prije svega, ipak

ta toksična ljubav

    svejedno je

    primat nad patetikom

ne pripada tebi

  
    MONGOLKA ILI NEMOGUĆNOST CVJETANJA

     

    vrijeme je prvi put stalo

jednog poslijepodneva

u kutu Mongolkinog oka

    tu su zamislile lopočevke

čiji su se rizomi napajali

duboko u utrobi boga

    bio je to jedini put

da su ga molile da izraste

iz vode u kojoj je ležala

pijana lutka na napuhavanje

    kada ih nije poslušao, odlučile su

s te nadrealne minijature izrezati

udove koji su se cijedili s ruba kade

pretvoriti taj očaj i tijelo

iz sukulenta u suh mozaik

    teško su shvaćale kako

taj isti bog od osobe

bez koje nisu mogle

napravi cisternu tuge

    ako i one budu dovoljno dugo

plakale i pile

možda odrastu umjesto nje

a ona se smanji na njihovu

metar veličinu

    nisu uspjele i otad ne vjeruju bogu

vrijeme je stalo još nekoliko puta

Mongolka je uvenula

a da nitko nikad nije pitao zašto

    osoviti mrtvi suncokret na dugi vrat

najteže je onom koji i sam gleda u sunce

ova zemlja je tako škrta

ako što i nikne, ničije je

  
    DOMICIL I

     

    u domicilu promašenih derviša

najviši stupanj molitve postiže se

vrtnjom oko svoje uzaludne osi

    nakon urlika i lomljave, važno je

pasti nemoćno preko kauča

postići ovozemaljski nemar tjelesa

posljednjim snagama oguliti krumpire

staložiti ih u želucu iskasapljenog dana

    čim se namreška kulisa od antracita

služi se hommage palim glumcima

komorna škripa federa, potezanja roleta

i pritajen hod srca na prstima

    domicil je sigurna kuća

zaštićena od prodora sloge

djeca su starmala i napredna

najprije izgovaraju riječ reciprocitet

a potom se bave podzemnim žilama

zakonima ukletosti, sudbine, nesreće

    nasilje je bog

    propadanje mesa motri se pod mikroskopom

crvi preuzimaju damar

hranidbeni lanac jedini nosi

oznaku funkcionalnog

    i da nikad nije sreo to dijete koje u snu baca noge

prema ravnom jugu slobode

zaklinjujući se svojim imaginarnim prijateljima

da će jednom pobjeći i izdati vortex

    prolaznik bi rekao da je to sasvim u redu

ali tu nitko nije ošamario ni ubio iz ljubavi

nije to Hanekeova režija

  
    SUPERNOVA IZ SKVOTA

     

    uvjeravao si sebe da ih voliš

da su dobri, ali nesretni

duhovi na margini porijekla

    nisi poznavao nikog tko tako vješto balansira

između života pod stalnim nabojem

i privida sudbinskog zajedništva

    rano si otkrio tehnike manipulacije

proricao u kutu kauča

promatrajući grmljavinu i vrtloge muha

osluškujući nervozni zveket tanjura

    prema šuštanju elektriciteta tijela

u zabranjenom susretu hodnikom

nepogrešivo si određivao interval

između prve kapi i oslobađanja energije

    srce je pratilo otkucaje bombe

    taj solsticij podnio si stoički

najdulji dan u povijesti nemuštog sunca

u njegovoj jezgri vodik se pretvarao u helij

u skvotu, fuziju je izazvala pogrešna riječ

    znao si točan broj sekundi za koje će

kuhinjska supernova potrošiti gorivo

i kolabirati uz prasak poslije kojeg se

još dugo nije progovaralo

    kiša je godinama tumarala

    svaki put kada bi zacviljela

najstarija napuštena životinja

prepoznao bi jauk, lavež, zube

otvorio vrata naučene galaksije

    iznad crne rupe nucleusa

pokrivao bi uši

  
    BIJELA SOBA

     

    granit, toliko je teška ta divljač u tebi

tijelo zna, napada ga krupnozrnat poljubac

usne okoštavaju neojezičeno

    da ti je vratiti se još jednom na otok

gdje su ti prvi obraz išibali eoli

netko će već pročitati i epitaf

za rabljene nomade

u second-hand izlogu života

    prirodno je bilo

samo vrijeme – sidrište

prije prvog plača

u bijeloj sobi ostavilo je misao

punokrvnu u novosti

sve ostalo je rak, virus

bahata velika boginja

trauma gadna kao usud egzila

    
      nisam više posljednji jahač staromodnog svemira

samoživ je to tip, ne zanima se, ni za koga svog
    

    pino silvestre, jutarnji kašalj i odlazak u poduzeće

korice naranče na radijatoru

djeca, tuđe ruke po bijeloj sobi

i nepovratna ambalaža smrti

  
    SINDROM RUPE

     

    I

    čitav život provela sam ubacujući u tebe sadržaj

prvi je o tvoje dno tresnuo poput lešine

imala sam dvadeset i dvije godine

koliko i Cohen kada mu je izišla prva knjiga poezije

let us compare mythologies

zveckale su viljuške rujući po ispečenoj škarpini

u mom podstanarskom stanu

kuckali nožići po boci tvog crnog Ribeaupierrea

činilo se da južna Francuska miriše na tebe

nešto između otkrivanja Boga i ljubavnog partnera

rekao si: Ti si divlja. I moja.

danima sam nas oživljavala u rupi

     

    II

    kupila je košaru i svježe voće i

sve prekrila kariranom krpom

to mi je donijela prilikom prve posjete

imala je dvadeset i dvije godine

kada sam ju podigao sa stolice

i pred svima zavrtio u ljubičastoj lanenoj haljini

iz moje fonoteke izvukla je

nešto s violinama, nešto s tugom

koju sam tada pustio iz krletke

rekao sam: Ti si divlja. I moja.

i nema objašnjenja za tu vrstu predstave

ni aplauza, samo zgrčena lica prisutnih

u prostoriji u kojoj sam joj morao reći

što sam te noći, prije dvadeset godina

zatekao po povratku iz vojske

alkohol, snijeg, alkohol, provaliju, alkohol

dionizijski klinč kodova

porijeklo, ruske lutke, Cetinje, razdor

vinske mušice u mom dahu

još dugo mi je u rupu spuštala hranu

  
    ALKEMIČARI

     

    razjezgriti se, bilo je očekivano

gotovo izvjesno koliko i upis

traumatskog koda u kopiju

    kada savlada borilačke vještine

nutrina svlači ratnički kostim

    kuda prođe, klanjaju se krošnje

ptice pjevaju glasno kao kad je policijski sat

vrijeme otvara sezame, rašiva joj oklope

trebalo bi na sajmu pucati u sve gumene nakaze:

    osvojiti nebo iznad cirkusa!

    ipak, već i ptice znaju za propast onih što

svoje demone tješe neonima gradova

ljubavnicima i nekim formama umjetnosti

    pred alkemičarima koji nemire

preoblikuju u orgazme

utihne njihov cvrkut

  
    POMIRBA

     

    sve je proživljeno, rastaljeno

magma na tisućama stupnjeva

peristaltika s dna sasvim osobnih ponora

gdje kazivanje ispunjava još samo pjesnika

onako kako to čini samoća melankoliku

ponekad nadanje nađeš i izgubiš

kao kakav dilanovski simple twist of fate

    evolucija šećera koji je skončao kao rak

    kada te konačno zabole udovi

iz pora će poteći groteskna lica

sve u što nisi stigao povjerovati

u noćima kada nitko nije mario

inflacija zanosa ima učinak morfija

iščeznu umor, strah i grč

naprosto se pomiriš

  
    RASPRSKAVANJE

     

    podvojene, granične, miljenice litice

Mongolke svijeta počivaju u pjeni

sadržaju zgusnutom pod noktima-kazaljkama

zagledane u plavu bol

kao Rimbaud u samoglasnike

  
    IZLAZEĆE SUNCE

     

    u sebi nosim rupu

olovnu i neprevodivu

nasljeđe samuraja

koji su svoje katane-teleskope

okretali ka utrobama bez časti

    kada rupa rida

iz njezina dna niču prastari prsti

zarivaju se u jastuke odabranih

zapomažući na jeziku hrđe:

    
      opori narovi

stegnite mi usta

da više nikome ništa ne izgovore
    

    bit ću vaš sensei umijeća nedostajanja

izlazeće sunce ambisa

  
    DISATI

     

    utučem se kada čujem melodiju poniranja

fragmentiram mehanizam koji mora na slobodu

navit će ga jugo u galopu

potkresati krila patine

    ne postoji veće uzbuđenje:

pornografija eksperimenta

    mislim: kazat ću o neiskazivom

kažem: pisat ću o

pišem: mislit ću

    za sve one koji to nisu znali:

    
      disati
    

  
    NA ŠKRGE

  
     

     

    Da, znam, teško je osjetiti poštovanje prema osobi čiji su trenuci apsolutne sreće vezani uz morsku faunu. Nemam ništa protiv riba, ali nemam ništa ni za njih. Susrećemo se u uobičajenoj krvnik-žrtva konstelaciji: one su na tanjuru, ja s tanjurom ispred sebe i vilicom u ruci. Zato će prije biti da su trenuci apsolutne sreće zapravo povezani s vodom, s povratkom u neko pra-stanje kojega se ne sjećamo, niti ga se možemo sjećati, ali ga zato mutno pamte naši geni. Bilo je to prije tko zna koliko milijuna godina, to pra-stanje, kada smo svi zajedno, i postojeće i još nepostojeće vrste, živjeli kao u kakvim besplatnim toplicama.

Dubravka Ugrešić, Doba kože

  
    ERA KOMFORA

     

    poznajem legije ljudskih samoća

biti monahom lakše je od borbe udvoje

u kojoj tetura ego

    humanoidne svjetionike

srasle s urođenom hrapavom hridi

signali koje šalju odvode u propast

sve koji požele da im odrede smjer

    brodolomce živog pijeska

naoštrene bodljama

važno je imati zaštitne oklopne ploče

i kad nema grabežljivaca u blizini

    bestrudna epoha, prostor sazdan od

komprimiranih film-tableta

u maršu na reflektore

sadrže bojila, pomoćne tvari, sve što ih korigira

u naoko savršene proizvode ravnodušnog društva

    izvan ovojnica je kiselo, feniksologija izjeda

nakon jedne smrti preteško je uskrsavati

    razočaranje je eliksir samoće

tko je ispio, pamti trenutak u kojem se

zamišljaj svijeta koji će doći i biti bolji

rascijepio poput usne o ljusku jajeta

kada je potekla krv, znalo se:

    počinje era komfora

  
    ČAMOTINJA

     

    čamiš u nadi

da te pronađe

bilo čija

usnula artiljerija

u tebe ispali

makar i slijepi

metak želje

  
    UTUČENOST

     

    ja sam tvoja gromovnica

pomišljam dok te promatram s druge strane

jacuzzi kade koja ima više smislenih funkcija

nego ovo u što smo se pretvorili

ja ću te i pogoditi

    uposlimo još jednom udove i jezike

organi i mišići pamte atrofiju nade

nebo će ubrzati ono neizbježno

pa i našu utučenost

    ono nepogrešivo zna

koliko litara treba izliti kako bi se tlo

koje nam uporno izmiče

natopilo svršetkom

  
    NE MOŽEŠ BITI NJIHOV MORSKI KONJIC

     

    iz vremena maritimne mitologije

sjećaju se dvije stvari

tada su se najviše zavaravale

brkajući poimanje sreće

s toplom mistikom magistrale

i izvukle bolnu pouku

kad su im se zvijezde nad trajektom

obile o uspaljene glave

    naprosto niotkuda

stigle su nikuda

šute poput polja pobijenih periski

    s tobom nikada ni nisu bile sretne

ne možeš biti njihova muška mama

morski konjic s trbušnom vrećicom

u koju će odložiti jaja

iako ste se parili za punog mjeseca

    naći će drugu podvodnu ljubav

neznanca na čijem će licu

prepoznati nesahranjenu prošlost

dokaz da povijest ne uči ničemu

    i igrat će se iznova istim nitima

molekulama, vjetrom i životom

ispod proždrljive pučine

svući maske, navući škrge

    njemu će, kao tebi nekad

darovati djeteline s četiri lista

dugo su ih prešale u klasicima

koji bi se redovno pretvarali u film

  
    SLUZ

     

    iz uzorka sluzi

koja im prekriva kožu

braneći tako organizam

od zaraznih dodira i

obeskriljenih zagrljaja

farmakologija će jednom

iscrpsti formulu za

vrhunsku ljudsku kozmetiku

    vraćaš li ribu nazad u more

ne diraj ju suhim prstima

tako se čuva prirodna obrana

znaju to kabuki ribari

i još poneki rijetki empat

liše ih zraka, ali prema

samačkom oltaru šalju ih

mokrim rukama

    ka tom dnu kliznu lako

kao neke mladenke

ususret svom epilogu

  
    U ZALJEVU

     

    u neskladu je sve što govorimo

otimajući se za riječ kao galebovi za ribe

    ukrštene trake svjetla u ljetnoj kuhinji

zlatne su uši naše arhetipske gluhoće

    nitko se ne uzbuđuje

    zaljev jutrom opet smrdi na industriju

babe pišaju u teške crne suknje

  
    FADE-OUT

     

    pokvario mi se astrolab

ne mjeri više nebeska tijela

moje vlastito, negira gibanje

plankton koji pluta i čeka bilo čije ralje

    kopni karizma svega što umije dodirnuti

možda je to ta strateška dovitljivost smrti

poraz iskustva koje hrli u fade-out

    zvjezdano htijenje gusta je pasta tmine

ovisna o volji vjetra i kiše

    noćas će mi se dogoditi stvari

koje ću željeti podijeliti s nekim

  
    TEKTONIKA DOMICILA

  
     

     

    Srčanim satovima autokratski upravljaju kazaljke posve nezainteresirane za naučeno dozrijevanje i klimatske konvencije. Ljetna vrelina prepredeno je studena. Poneki tada, unatoč trešnjama i živinom vrisku, predosjećaju način leda.

    Hiberniraju do zime kada sunce izdaje rano, kao i svi koji su okrenuti sebi. Ne muči zračenjem i podgrijavanjem. Ne treba ga zadivljeno promatrati dok se povlači. Izostanak sladunjavih nijansi koje prate počinak osigurava uvjerljiviju zaštitu nastupajućeg mraka. Smrzavanje neminovno poput rastajanja. U životu se probude onoliko puta koliko se rastanu.

    Nitko nema tako dugačak rep kojim ovija tijelo kao iznenadna mrklina. Nitko se tako prkosno ne nadmeće s trajnostima kao siječanjsko crno, taložeći svoje nesalomljive freske na dno samoća. Ispravna tehnika. Nanos ide na već osušeni sloj:

    
      jutra u kojima se pažljivo podižu rolete

u srcu kuhaju kesteni i kakao

šutljiva krvna zrnca na prozoru u Ilici

stereo u boravku, jazz brzopadajućih sunca

dvojka do zapadnog kolodvora

kolektivna guljenja krumpira između dva rata

mirnodopski proletarijat

bez noža ispod jastuka

tako opojno da nitko ne sanja pad

nešto nalik ljubavi, pregršt težine
    

    Tako se bude smrznuti, u kojima se sjećanje zadržava poput vode. Lunatici, oralni hvatači mjeseca sa zlogukim očima ćuka. Znaju: plijen je napušten, potrebno je ostati vrsnim letačem kroz tamu. Najveći ulov kidati na skrovitom. Što popuca, neće se zvati podsuknjom opstanka. Neće čuti mrmor žena na groblju: Tko je donio ljepši vijenac?

  
    PRIPADANJE

     

    tražile su uvijek isto:

pripasti

    obitelji

toplinama

melodiji

oker-modrom nebu

iznad tornjeva

    ispijajući opijum

egzotičnih suovisnosti

nisu pobijedile

    savršenstvo je od njih

bježalo bešćutno

kao svakodnevnica

iz kalendara

    ni rodni list ni nježnost

ni tramvaj ni refren

nisu ih mogli

bezuvjetno

prigrliti

  
    KOMPAS

     

    napuštajući kuću, postao sam pauk

namjestio kompas nadohvat

neizvjesnosti i poetskih strana svijeta

    trapezist užasnut čvornatim utvarama

grčem prizemnih oblika

    bez straha od dodirivanja

uplićem nožice u svilu

pletem pravim bodom

ne vide me puhači krive svjetlosti

  
    TAKSI

     

    vožnja gradskim taksijima je umarala

stizanjem do točke koja nije ni a ni b

nadale su se posljednjoj stanici

u time-lapse kolažu, shrvanom

od kretanja naoblake i čežnje

    ti si imao crvenu Metalac džezvu

i bojler pun tople vode

obećana jutra svih žena

koje nisu razumjele o čemu doista

pjeva Cohen u Lover, lover, lover

ali je pjesma provodila struju njihovih snova

    željele su ti trebati isključivo na povjerenje

između gomile općih mjesta

dogoditi ti se kao život, poslužen na

kariranom stolnjaku svakodnevice

    ujutro su opet ulazile u taksi

radiostanice nisu bile saveznice

  
    ŽENE KOJE NISU PSOVALE

     

    kod ljudi čija su srca preosjetljiva

nakon osujećenih otkucaja

komore nastavljaju život izvan tijela

    to su srca-egzilanti, vucarala i zanesenjaci

cirkusanti panorama, bilborda i kejeva

mašu naivnim ručicama, čekaju da ih opaze

    njihovi vlasnici ostaju u uglovima zidova

paze na nosivost konstrukcije

paukovi s rupom na mjestu nadanja

    poznajete li žene koje nisu psovale

iako su im se srca odbijala od adresa

kao nemilosrdan, ubojit rikošet?

    ponekad lete zrakom, izvrnute naglavačke

u nevidljivom muzeju iluzija

ne proklinjući nikad kolodvore na kojima su

ispraćale vlakove što bi tuda protutnjali

    to su žene koje su se za svoju nesreću

borile do posljednje krhotine

posipajući šine

prašinom smrvljenih koljena

  
    DO MOJIH PLODOVA NE MOŽEŠ

     

    svirepo je ovo ljeto

nalik na tebe, usijani obruč, urla:

vidi mene, do mojih plodova ne možeš

    okrećeš se prema svjetlosti

neobazrivo kao nadmeni suncokret

koji sa sebe otresa

sve što poželi tvoje nebo

    ne raspolažem domišljatošću

kojom bih pobijedila taj zanos

i tebi i ljetu, potrebni su

aplauzi i divljenje

    moji organi hropću

ispadaju po asfaltu

kao dozrele šljive

iz džepa šereta kolovoza

    puštaš ih da vriju bez kisika

kada tako odstoje u tišini

rađaju ti najbolju rakiju

  
    TONDA

     

    punim oblo srce uštapa

brižno, kao kristalni zalog za jug

tonda prosipa spor i gust trag

preko praga ribljeg doma

to je neusporedivo važnije od svih naših

pokušaja smirenja u školjci zavjeta

    ne čujem više brodski motor

isplovit ćeš sutra na vrh sjećanja

kao putnik na ribanje

neću ti poželjeti sreću

podrazumijeva se

    uvijek se sigurno vratiš iz noći

u mreži ti se koprca i previše

moje budne krljušti

  
    SUTRA ĆE DOĆI TVOJA PTICA

     

    trideset prvog imala si slom živaca

sve prije toga, sutradan će postati ptica

    preživi noć s lešinom u sebi

    sve prije sutrašnjeg, novog

u tebi se kovitla, opire krilima

na kojima će postati prošlost

sutra će doći tvoja ptica i odnijeti

zavežljaj vaših posmrtnih ostataka

    postat ćeš Gorgona

zmije, jeftin tanatos

iz groznice će poniknuti nemir

kojem ćeš dom tražiti u riječima

ići ćeš od jedne do druge i ljutiti se

kao lik iz moderne japanske novele

koji nije imao svoju kuću

    oblici nemoći bit će jedina opipljiva stvarnost

zvukovi će se istanjiti kao bodeži

prostor oko tebe

pritisnuti tvoje tijelo

prešom besmisla

    trideset prvog, upitao te Sizif:

    
      moj kamen je pjena spram tvog

ali moj je, i ja ga guram

a ti, zašto si gurala umjesto drugog

i to do vrha tuđeg brda?
    

    
      sve dok me taj kamen

ne ubije, lagat ću sebe

da će sutra doći moja ptica
    

    rekla si

  
    TKIVOSJEČA

     

    pokušaj zamisliti

tkivo mojih dana

    svako se od svoje šume

otkida kao pokošeno stablo

    svejedno ti je gdje udaraš sjekirom

zasijecaš mi snagu kao svjež but

    gusta krv zaustavljenog korijenja

istječe i natapa gazu sutona

    sve što smo ikada zasadili

sutradan iznova krvari

    nikada ne pitaš kako se budim

iz skorene lokve noći

  
    OSMOG DANA U TJEDNU, IZ CHAGALLOVOG KISTA

     

    u krvotoku loze i krša

o kamenit jastuk

udara Posejdonov trozub

    ničeg tvog u brzini mungosa

ni sporosti otočkih satova

    uz klopot plastične bove

što se odbija od aluminij plovila

plutam kroz soli noći

    beskonačnost naplavine

bura u nagovještaju

plavi serum na raspucanoj koži čežnje

    osmog dana u tjednu, iz Chagallovog kista

tvojih očiju, krcat jug

  
    NITKO I NIŠTA NIKOMU I NIČEMU

  
     

     

    
      Ribe iskaču iz vode da uhvate pogled električnih očiju solitera. Iza njih, zatočenici logora tastaturom upravljaju komandama osobnih sudnjih dana. Kada to ne rade, sjede prekrštenih ruku. Pogledi im se ne smiju susresti jer bi to uzrokovalo pomor riba i previše ravnodušnosti u jajnicima i prostatama. Melankoliju zatočenika. Kada telefon ne zvoni mjesecima, ribe bolje čuju međušumove u kanalima, a ljudi vlastitu samoću. Objema vrstama, uši izrastaju kao na ubrzanim snimkama flore u egzotičnim džunglama. Listaju se, dozrijevaju, sluh poprima primat esencijalnog čula. Sada primarna, slušna funkcija kod riba podrazumijeva hvatanje delikatnih frekvencija tjeskobe koju proživljavaju kopneni pokušaji „naprednije“ vrste, klateći se obješeni o koncentrične krugove antidanteovskog pakla. Kod ljudi, podrazumijeva apsolutnu gluhoću. Komediju sada posjeduju oni. Empatiju ribe. Ništa i nitko ne obolijeva od božanskog, niti itko i išta ikomu i ičemu pripada, ali svakako je sada podnošljivije. Tko može, čuje muziku urbanih konglomerata.
    

  
    NOMATKINJE

     

    u ovom životu bile su nomatkinje

i rijetko je tko mogao naslutiti

o čemu je pjevao taj rasuti saudade

koliko snažno su voljele topose

koji nisu rodni, a naročito osobe

koje nikad nisu ni upoznale

    panonskom nizinom ostavile su tragove

hrvanja s amorfnim protivnikom

bio je to jedini moguć kungfu tuge

    nad ušćem i oronulim remizama

riječni su galebovi ljeti kružili u V-sekciji

točno u vrijeme kada im je ispadala kosa

ljuštio se epitel, pucalo rožnato tkivo

a praškaste su se čestice tijela taložile

u procjepe zahrđalih šina

    govorili su im da su čudne i da imaju stila

ali nikad leoparda, tigra, ždrala, zmije ili zmaja

kojim bi mudro porazile impuls lutanja

skrasile se, skućile, smirile

    bilo im je daleko to pitanje jata

    to su bile naše žene o kojima se šuti

mogli ste ih susresti

u evropskom Jeruzalemu

austrougarskom predgrađu

u svakoj zapišanoj uličici

s pukotinama u asfaltu

    krinolina astmatične jeseni

savila je žicu nad upitnicima

a da nisu spoznale taj

bezbolniji, udomljeni život

    zimi su, bez plaćenog grobnog mjesta

na počinak odlazile sretne

  
    KROJEVI ŽIVOTA

     

    
      Za Lg.
    

     

    s beogradskog prozora restauriram zagrebačko platno

a djevojčica u stanu preko puta, to sam ja

Mongolkina ljubimica, hranjena najfinijim mesom

žilice pljuckam krišom, kroz pohabane rupe roleta

nikad neću postati ni balerina ni dama

    kada je stigla u raj, javila mi se porukom

mala, idi i vidi svijet, nemoj da ti propadnu oblaci

    obukla sam suknju koju mi je sašila

i kroz rupice žutog tila propustila gradove

    za ručkom, razgovaram s D. i M.

D. kaže: ovaj grad je masovno ubojstvo

pa i Zagreb je klinička smrt uzvraćam

o tamnom vilajetu i ne počinjemo

tamo je ionako sve stalo

M. podvlači crtu

    
      Beograd je ego, Zagreb superego, a Sarajevo id!
    

    gradovi nam ne uzvraćaju ljubav

jer ih prošlost ne zanima kao nas

    D. još kaže i da povijest naših naroda

ima okus čokolade, naše su se sirovine raznih porijekla

trebale održati i napraviti Eurokrem blok

ali ju nostalgija napušta brzo kao i mene i M.

sve tri znamo da zanos sužava horizonte

    zato napuštamo urođene anomalije, razgrćemo mrak

oštar kao Mongolkine njemačke škare

kojima je precizno rezala krojeve života

  
    DOMICIL II

     

    ako obračun s demonima

pojača salinitet tvojih voda

rane potopi u hrastovu bačvu

da ih u instant Hadu izbrusi

Waitsov burbonom satran glas

    prvu cigaretu zapali

tek kada ugasne akumulator grada

nimalo pobjedonosno izdahni blizine

    kilometražu je izmislio metrički bog

spoznavši da je palim borcima domicila

od ognjišta nemjerljivo važniji mir

    na stolu ćeš pronaći

kartu u jednom smjeru

  
    VEDUTE

     

    bilo im je osobito stalo

da postanu nečije

sudaraju se i pretječu

s tuđim krilima i perajama

na autoputovima žudnje

    podbacile su baš svaki put

njihovim su platnima

tekle iskrivljene topografije

opustjele vedute naseobina

s čijih su se bedema

na sam spomen zajedništva

u smrt bacali prepadnuti sitni

organizmi bez kičme i snage

    i došli su novi stanovnici

neopterećeni, zaneseni

bez želje da ikada shvate

zašto su i za zimskih dana

tumarale pod suncobranima

skrivajući lica od tračka vedrine

  
    TRANZICIJSKA

     

    lažući se

da je sve to stvar

ćudljive izmjene

južine i leda

tijelo se otima

    zabija prste

u oči semafora

jagodice na zeleno

kvrgavo, bez osjeta

    februarski ventil dozira

posljednji gas

pred dane budnosti

    a oni će doći

poput simbioze

sa samoćom

pomicanja zavjese

lijevo-desno

kroz škrt zamah vjetra

    siromaštvo, letargija

ucviljene cijevi

    zimsko neizrečeno

prekrit će gust rast

sto puta viđeno rađanje

banalne venere

gratis protuotrov

za neotplakani mrak

  
    AIN’T NO LOVE IN THE HEART OF THE CITY

     

    ne znamo ništa, gotovo ništa

o usjevima, žetvi, plugu

žuljevima i crnim noktima

ne znamo koje je boje

noć u grudima sela

jednostavno ne znamo ništa

o klici i uzgoju, a sve

o potrošnji i zatiranju nade

    znanje smo skupljali po prijestolnicama

njušeći pare asfalta poslije pljuska

    ponešto znamo i o zakulisnoj

arheologiji pokolebanih

najčešće onda kada posljednji

sunčev trzaj ujesen razapne

fasade između minareta i brda

a ostatci prošlosti cvile poput

ustrajnosti politike na odsustvu

bilo koje vrste povjerenja

    taksisti su svugdje isti

šutljivi ili nesnosno raspričani

naoko obazrivi memoaristi

naših unutarnjih borbi, a da ih o tome

čitavo vrijeme vožnje ne zanima ništa

voze u rupe, na sastanke ili fabrike bluesa

noću ispraćaju sve do u haustor

da ne bi netko sumnjiv ušao za nama

    i nitko ne uđe za nama, ali zađe u nutrinu

ostavi u njoj upitnike i grafiku

zbog kojih se nenajavljeno slamamo

u smrdljivom pothodniku ispod petlje

    tuga izrasta iz pomne recepture

poput tijesta iz pekare u kojoj žvačemo jutro

želucem otpornim na đavolje namjere glutena i suza

sve dok šine, nasipe, pasaže, raskrižja

sva ona mjesta na kojima posustajemo

ne zamijenimo sigurnom kućom

u kojoj je stanovala najmudrija

seoska pridošlica gradskih manira

    kada smo prvi put sjeli u mravinjak

a insekti promilili dječjim gaćama

oprala nas je, nahranila i uspavala

trideset godina kasnije, otipkala nam je

staračkim rukama na Nokiji 3310

dobro je, sve dok niste ušli u brak

    znala je dozirati omekšivač za najgrublji veš

da se još razumjela u jezike i muziku

Mongolka bi nam rekla

    
      Ain’t no love in the heart of the city
    

  
    VIŠE OD TOGA NE ZNAM

     

    ispred zgrade, uobičajeno:

vrište kromosomi u razvoju

TV je jednako prozaičan:

carsko meso, limun i pelene

po akcijskim cijenama,

guljač za povrće – gratis

    pitaš da li te volim

    ne razumijem narativ o razmnožavanju

širenje jezgre užasava me koliko

i iznenadni teroristički napadi

ubojitost rasutih udara energije

    pitaš tko si ti meni

    dark mode suživota

ona koja previše pamti

moja, koliko i svi opskurni hoteli

u koje sam se rado otiskivao

    pitaš je li to sve

    više od toga ne znam

    dok uvlačiš noge u hlače

razmišljam o dvogodišnjoj A.

koja je neki dan umrla na onkologiji

jutros mi je njezin otac rekao

da noću ne može disati

    pitaš gdje sam

    smeta mi buka

pritvorit ću naše Windowse

da nas trajno ne predodredim za nesreću

  
    GERILCI

     

    poljubi me, pustit ćemo

da se strah od rastanka

otkotrlja strmom ulicom

proslaviti na vrhu iluzije

nerazdvojni sijamski gerilci

    smijat ćemo se, likovati

udebljati od sreće

sve do dana kada će se

između naših glasnica

razvući muk kao zip line

a pogledi zapeti

u nespojivoj naravi stijena

    dvije zemlje ne znače nužno

ugrijanu loptu prijateljstva

    naš poraz bit će nalik

na ostarjelu majku

koja i dalje daje i grije

ali to nitko ne primjećuje

    valjda se tako

plamsajući u pregolemoj samoći

oduvijek osjeća sunce

  
    KADA POJEDEM SVE RIBE U MORU

     

    opet sam jela ribu i toćala kruh u maslinovom

volim tu trivijalnu radnju

i kada nožem rujem po ikri i krvi

njihove zamišljene oči ne plaču

    mnogi ljudi ne vole ribu

gade im se miris i utroba krcata

manjim srodnicima koje je progutala

kako bi opstala u lancu

    možda sam i ja tebe gladna, ne vidimo se nikada

ili mi nedostaje tvoj pogled, mračan i zabrinut

    u konturama zelenog ulja, prstom te crtam

kao neku privatnu cvetajevsku šumu

uspravnu, postojanu

poput stabilnosti kojoj teži

sve ono prepadnuto i ranjivo u meni

    o tebi, iako ne postojiš, mogu misliti što god hoću

    naš će odnos biti nepregledna mreža vrša i konopa

zapetljanih oko sidrenih krakova

bit će lijevan, kovan i zavaren

kako se koji solju nagrizen konop otkači

zarobit će ga onaj drugi i opet privezati za krak

i borit ćemo se zajedno, za čvrsto uporište

za ono što ulijeva nadu

    kada pojedem sve ribe u moru, zabacit ću s pramca

još jednom osti, pravilno prelomiti svjetlo

na dnu ćeš, staložen i divlji, ostati ti

perajoliki ihtiosaur, rođen za mene

  
    ASPARAGOPSIS TAXIFORMIS

     

    trebalo je, poslije svega

prizvati otrežnjenje:

sepsu organizma

uzrokuje auto-tune

    prihvatiti nemoć poraza

zbog najlošijih igrača

koji zvuče

kao da znaju što čine

    trebalo je, konačno

održavajući glavu iznad vode

balansirati između

vegetacije tijela

i standbya uma

jedine forme opstanka

    trebalo je, budućnosti radi

kroz sićušne pore svijesti

propuštati samo peraje u tranzitu

shvatiti zašto je ljudska plazma

najsličnija morskoj vodi

    oznake mjesta i vremena

nevažne su u odnosu na radnju

mijenjanja, pretvaranja, poprimanja

sadržaj je najzad zavolio zadani oblik

kao dobro srce svoju opečenu kožu

    jezik je rekao: šutke, što prije postani

asparagopsis taxiformis*, crvena alga

naseljavaj stjenovito morsko dno

imaj na desetke ogranaka nalik

minijaturnim crnogoričnim stabalcima

pogodovat će ti zasjenjeno područje

i mjesta s većom količinom hranjivih soli

kao što je blizina urbanih područja

     

     

    
      BILJEŠKA
    

    * Institut za oceanografiju i ribarstvo

  
    TREBALO JE SVOJE TIJELO OBUĆI KAO ŠTIT

  
     

     

    I dođe tren kad čovjek propada do epicentra, kroz pijavicu sipkog pijeska, silazi, poput one Goyine slike Pas. Težak je, pada brzo, ne stižući opaziti dražesnu zrnatost svijeta. Dno je muljevito, kretanje i potragu otežavaju mu o tijelo zakačena sidra. O njih se vremenom mnogo toga nahvatalo. U tobolcu minulost svakodnevica, sapunice vedrine i lomovi srži; kosti su napukli, hrskavi temelji. Je li mogao načiniti korak manje ili više, obuzdati greške u koracima da bi koračao nepogrešivo? Bi li izdaje i iznevjerenosti bile manje tamnomodre, a oblici jasnoće manje oštrobridni? Bi li se radosti pokazale dugoročnijima? Bi li padao lakši, rasterećeniji? Ljupkost rašomona. Sve je u redu dok postoje frakture. Pukotine su tu radi soli, radi promjena. Zatrpavanja i trijumfa. Kosti uvijek, iznova, kao rijetko što, naprosto traju.

  
    OŠTEĆENO DOBA

     

    a kako bi bilo da se nije otvaralo

iz borilišta brisanih rana?

    dijagnoza je glasila: oštećeno doba

trebalo je svoje tijelo obući kao štit

  
    U RAMENIMA

     

    emotivni teret nose ramena

davnine krstare kičmenim stupom

osobito izjutra, nakon pića i plača

    trebala te, umjesto pokušaja

naseljavanja meke maternice

odmetanja i melankolije, zanimati

geopolitička situacija u večernjem dnevniku

pandemija karijerizma ili solidna udaja

sve što bi te skrenulo s kolosijeka „propasti“

kakvu za te nisu zamišljali

manje bi te boljelo tijelo

više bi se – prema mišljenju „stručnjaka“

ispunila tvoja predvidljiva posuda

    ali to više uzbuđivalo te je manje

i oba su ti ramena ohole statue

pobjednice u poetici otpora

    na kraju su i trubaduri, žongleri, histrioni

gejmeri, hohštapleri, samozvana gospoda

prekaljeni altruisti, samopromotori

virolozi i neodgorčeni morski psi

završili u kavezima s jačom boli u ramenima

    na noćnim ormarićima drže psihofarmake

i petparačke self-help knjižice naslovljene

kratko i sablasno:

usamljenost

  
    ANEMIJA

     

    naleglo mi je naše ruševno nebo

na karijatidu umornu od podupiranja

    iz opomena, šupljikavih

izglodanih navika ostanka

poremetio se koštani matriks

    sada se teško krećem i izlazim nedjeljom

na ulice zajedno s luđacima

sakatim, anksioznim, shizofrenim

pokraj nas prolaze dotjerane djevojke

piju riblji kolagen s dodatkom vitamina C

    sezona je anemije

izdala su nas naša nekadašnja

topla crvena tjelešca

  
    PRISTAJANJE

     

    već se godinama

ova ljubav

anonimno

a nadobudno

poput najneznanije

gostujuće turneje

vucara stadionima

pjevajući toliko toga

zakržljalom eteru

    ipak, ima praznih tribina

s kojih aplaudiraju neuspjele role

roditelja, dušobrižnika i mecena

svih onih polaroidom djetinjstva

pogrešno uhvaćenih obrazaca

    takvi se kasnije ovjekovječe

u nedužnom prolazniku kojem

u pet ujutro u Petrovoj

dok nehajno zamiče iza ugla

priznaješ da su za tebe

odlasci ravni smrti

    toliko nam toga ne ide

osim tvog pristajanja uz nas

nekome treba mnogo više

da zauzda svoj najdublji strah

    a nama, je li nam to dovoljno?

  
    NEPRIANJANJE

     

    nećemo nadrasti

orkestar praznine

karaoke mikrofon

za kojim se sramotimo

    na površini budućnosti

razlikuju se naši putokazi

kao načini prianjanja uz ljude

i strše začepljene uši

    nitko od nas

neće migrirati

u topliji kraj

  
    PREMOŠĆIVANJE

     

    na nebeskoj naslovnici

produhovljenost ptica i nimbusa

jezivo, poput vjerskih brošura

rasutih šetnicom prije prvog lišća

    s bolne strane mosta

pastoralni pejzaž i sretna obitelj

iscerenih dentalnih galaksija

kapitulacija zdravog razuma

    memorijska kartica ljeta

ispisuje svoj nekrolog

    jučer se razvela

    iza kulisa šalje statiste sunca i toči kavu

najmekši komad mesa čuva za sebe

nitko ionako ne pita zašto zrakom

lete djetinjstva, karmičke aritmije

tmast lakmus kajanja

    iz ostakljenih vitrina

kao gepardi iz zasjede

modre oči prevaljenog puta

crveno

raspuknuto

nar-prskavo

doziva te ono njezino, lijevo

tik iznad srca

  
    KLUPKA

     

    bilo je strašno u vašoj šumi argonauta

zagledanih u runa obećanih zviježđa

    moram othraniti plod

kojeg niste znali začeti

    više nisam vaša venera od joda

netko će vam drugi svjetlati obraze

iz vas uzaludno vaditi teške metale

    moj je zenit za vas neoplovljiv

    raspletite klupka

netko drugi već podiže ruke

hvata vaše svršetke

    uvijek vam tako malo vune

nedostaje do tla

  
    TRIPTIH ZA NEISPRAVNE KAMIKAZE

     

    I

    gdje titan prvobitnog proljeća

ukleše uske zaljeve

fjordove bez kompasa

izniknu anđeli

razvedenih obala

    plutaju i čekaju

    u dobi od četiri godine

mahovinom previju

vodeno krvarenje

odaberu drvo-donora

i kažu mu: zacijeli nas

    posade ga na čistinu

između dvije krajnosti

koje su načinile njihov

krhak kičmeni stup

priviju se uz deblo

umisle dendroterapiju

i trljaju se o koru

dok ne iščezne

poriv za poništenjem

    sve njihovo vapi

za stabilnim korijenjem

     

    II

    anđeli su lakomisleni

posrnu iz neobuzdane želje

tresnuvši bez najave

s jastuka šećerne vune

o bilborde i kiborge

neiživljeni nožni prsti

zapletu se u šahtove

dalekovode i turbine

skončaju kao šišmiši

u naopakoj urbanoj priči

preostane im jedino da

kože najdražih ulica

rastegnu do točke pucanja

samo da vide je li u brazdama

ugaženih sjećanja

ostaIo ikoga s kime bi

prošetali kao ljudi

     

    III

    naIjuti se

zamjeri

napusti

izbjegni

prezri

znaju oni bolje nego itko

koliko im je krvotok

zasićen tobom

dva i po puta

mogli bi tom dužinom

opšiti obujam planete

dok ti zamišljaš

nešto lako i prohodno

    u tako predanu težinu,

uvijek ćeš se moći

vratiti bezuvjetno

jednostavno, kao Carver

kada u najljepšoj ljubavnoj*

sebe poklanja Tess

     

     

     

    
      BILJEŠKA
    

    * KOLIBRI

     

    Za Tes

     

    
      Recimo da kažem leto,

Napišem reč „kolibri”,

Stavim je u koverat i

Odnesem je dole niz breg

Do sandučeta. Kada otvoriš

Moje pismo setićeš se

Ovih dana i koliko te,

Koliko te samo volim.
    

     

    Raymond Carver, Svi mi: sabrane pesme, izd. Beli put, prijevod Flavio Rigonat

  
    TERAPIJA

     

    kada onemoćaš

od tijela načini grad-državu

    poput starih Sumerana

na vrhu hrama

podigni zvjezdarnicu

    prema zakonima neba

uvijek očekuj poplavu

ako voda i prodre do

nasada iza tkiva

izmisli klinasto pismo

i trag povrede utisni u

vremensku pločicu

    božanstva izvan dosega

tvog teleskopa

već će se pobrinuti da

formulu iscjeljenja

dekodiraš tek mnogo kasnije

    s novim, snažnijim kostima

u istom, starom

žilavijem mesu

  
    ŠTAFETA

     

    iz nucleusa si se otisnuo na pučinu

u urođenu slabu točku

a onda te potopilo jer nisi znao održavati kurs

    zaljevska uzanost i razina soli

vrištale su visok vokal

i prostranu, nezavršenu rečenicu

    zaveslaj je priječio izdisaj

škrge gnjurile mjesečev zijev

a trebala ti je rastvorena, dobrodušna ralja

    vedute i štitovi nasukali su se redom

u suvenirnicu neosunčanih gajeta

težačku misao pred kišu

    znao si: jedino su oprost i povlačenje

jamstvo dostojanstvenosti

    opstanak je poput štafete

preda ti ju neki neznani trkač

na kojeg nisi računao i promijeni ti rutu

    tijelo se žrtvuje, ali i ojača

pristane u onaj kirkegardovski postulat:

    
      sjećanje je u prednosti jer započinje gubitkom –

stoga je pouzdano da nema što izgubiti
    

    iz gorskog kraja

pred tobom se

najednom otvara more

    i postaješ endemska vrsta

novootkrivena prstenovana ptica

ljubičasti hir mudrog eola

u kaležu jednog te istog ulja

    rupe i kuće

katkad ti izmiču

ne trčiš za njima

    ali čekaš trenutak

u kojem ćeš ih zavoljeti

kao bezimeno tjeme obzora

